চিন্নাস্বামী নয়, IPL 2026-এ কোন মাঠে ‘হোম ম্যাচ’ খেলবে RCB?

ওয়েব ডেস্ক: দীর্ঘ অপেক্ষার পর গত বছর আইপিএল চ্যাম্পিয়ন হলেও ট্রফি নিয়ে সেলিব্রেশনের সময় এম চিন্নাস্বামী স্টেডিয়ামে (M Chinnaswami Stadium) ঘটে যায় মর্মান্তিক ঘটনা। ভিড়ে ভক্তদের হুড়োহুড়িতে পদপিষ্ট (Stampede) হয়ে মৃত্যু হয় ১১ জনের। এর পরেই এই মাঠে আইপিএল-এর ম্যাচ খেলা নিয়ে বাড়ছিল অনিশ্চয়তা। তবে এবার সেই জল্পনায় ইতি টানতে চলেছে রয়্যাল চ্যালেঞ্জার্স বেঙ্গালুরু (Royal Challengers Bengaluru)।

সম্প্রতি হোম ম্যাচ নিয়ে বড় সিদ্ধান্ত নিয়েছে আরসিবি (RCB)। ফ্র্যাঞ্চাইজি জানিয়েছে, তারা আর বেঙ্গালুরুর চিন্নাস্বামী স্টেডিয়ামে ঘরের ম্যাচ খেলবে না। এক সর্বভারতীয় সংবাদমাধ্যমকে দলের তরফে জানানো হয়েছে, আরসিবি আইপিএল ২০২৬-এর (IPL 2026) ‘হোম ম্যাচ’ (Home Match) হিসেবে পাঁচটি ম্যাচ খেলবে নবি মুম্বইয়ে এবং রায়পুরে খেলবে একজোড়া ম্যাচ। সংশ্লিষ্ট কর্তৃপক্ষের সঙ্গে বৈঠকের পর সম্প্রতি এই সিদ্ধান্ত চূড়ান্ত হয়েছে বলে দাবি করা হয়েছে প্রতিবেদনে।

আরও পড়ুন: রোহিতকে টপকে আইসিসি র‍্যাঙ্কিংয়ে শীর্ষস্থান দখল কোহলির!

গত ৪ জুন পদপিষ্টের ঘটনার পর থেকে এম চিন্নাস্বামী স্টেডিয়ামে আর কোনও শীর্ষস্তরের ক্রিকেট ম্যাচ হয়নি। কর্নাটক স্টেট ক্রিকেট অ্যাসোসিয়েশনের তরফে মাঠে ক্রিকেট ফেরানোর চেষ্টা করলেও রাজ্য সরকার নিরাপত্তার প্রশ্নে অনড়। এমনকি বিজয় হাজারে ট্রফির মতো প্রতিযোগিতার জন্যও অনুমতি দেয়নি সরকার। এই প্রেক্ষাপটে ঐতিহ্যের বাইরে গিয়ে সমর্থকদের সুরক্ষাকেই প্রাধান্য দিল আরসিবি।